Turkiya Asadni «jazolash» bo‘yicha keyingi qadamlarni ham qo‘llab-quvvatlashni va'da qildi

Anqara tomoni AQShning Suriyadagi aviabazaga qilgan hujumini ma'qulladi va «Bashar Asad rejimini jazolashga qaratilgan keyingi qadamlarni ham qo‘llab-quvvatlash»ni va'da qildi. Bu haqda Turkiya TIV bayonotida aytib o‘tilgan.
«Biz AQShning Shayrat aviabazasiga uyushtirgan harbiy amaliyotini yaxshi baholaymiz. Turkiya ushbu rejim jinoyatlariga qarshi qaratilgan navbatdagi qadamlarni ham qo‘llab-quvvatlaydi», deyilgan Turkiya TIV bayonotida
Shuningdek, Turkiya tomonidan Suriyada parvozlar uchun xavfsiz hudud tashkil etishga chaqirilgan.
6 aprel, payshanba kuni AQSh qurolli kuchlari prezident Donald Tramp buyrug‘i bilan Suriyaning Xoms provinsiyasidagi harbiy aerodromga qarata 59 ta qanotli Tomahawk raketalarini uchirdi. Raketa zarbasi 4 aprel kuni Suriyaning Idlib provinsiyasida kimyoviy quroldan foydalanilgani uchun javob bo‘ldi. AQSh rahbariyati taxmin etilayotgan kimyoviy hujum ushbu aerodromdan boshlangan, deb hisoblaydi.
Xoms gubernatori Talal Baraziy AQSh zarba bergan aviabaza Suriya armiyasi tomonidan IShIDga qarshi kurashish uchun foydalanilganini aytib o‘tdi.
Oxirgi ma'lumotlarga ko‘ra, ushbu hujum oqibatida 7 kishi halok bo‘lgan, 7 kishi jarohatlangan va 7ta samolyot yo‘q qilindi.